section_heading: Utrka
paragraph_text: U 34. krugu Räikkönen je smanjio zaostatak za Hamiltonom na 13 sekundi, dok je zaostatak trećeplasiranog Verstappena iznosio 4 sekunde za Räikkönenom. Dva kruga kasnije Räikkönen je spustio razliku na 10 sekundi, a u 38. krugu Hamilton je po drugi put otišao u boks. Uzeo je soft gume, a na stazu se vratio iza Bottasa, a ispred Vettela. U 40. krugu Bottas je još jednom pustio Hamiltona naprijed. U 45. krugu Räikkönen je imao 2 sekunde prednosti ispred Verstappena, dok je Hamilton bio na 2,5 sekundi iza Nizozemca. Daleko iza njih je trajala borba za 4. mjesto gdje je Vettel došao na sekundu zaostatka za Bottasom. U sljedećim krugovima vodeća tri vozača su bila unutar 3 sekunde, a u 54. krugu Hamilton je napao Verstappena. No Britanac je otišao preširoko u zavoju te pao sekundu iza Verstappena. U sljedećem krugu Vettel je pretekao Bottasa uz pomoć DRS-a. Do kraja utrke Verstappen nije uspio napasti Räikkönena, koji je došao do svoje 21. pobjede u Formuli 1, prve od VN Australije 2013.